CELEX: 62019TN0748
Language: mt
Date: 2019-11-01 00:00:00
Title: Kawża T-748/19: Rikors ippreżentat fl-1 ta’ Novembru 2019 – The Vitec Group vs Il-Kummissjoni

27.1.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 27/48
            
         
      Rikors ippreżentat fl-1 ta’ Novembru 2019 – The Vitec Group vs Il-Kummissjoni
      (Kawża T-748/19)
      (2020/C 27/52)
      Lingwa tal-kawża: l-Ingliż
      
         Partijiet
      
      
         Rikorrenti: The Vitec Group plc (Richmond, ir-Renju Unit) (rappreżentanti: C. McDonnell, Barrister, B. Goren, Solicitor, M. Peristeraki, avukat, u K. Desai, Solicitor)
      
         Konvenuta: Il-Kummissjoni Ewropea
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tiddikjara li ma kienx hemm għajnuna mill-Istat illegali, tannulla l-Artikolu 1 tad-Deċiżjoni tal-Kummissjoni tat-2 ta’ April 2019 dwar l-Għajnuna mill-Istat SA.44896 implimentata mir-Renju Unit dwar l-Eżenzjoni mill-Finanzjament tal-Gruppi ta’ CFC, sa fejn din tiddikjara li kien hemm għajnuna mill-Istat illegali, u tannulla r-rekwiżit li r-Renju Unit jirkupra l-allegata għajnuna mill-Istat illegali rċevuta mir-rikorrenti f’dan il-kuntest (Artikoli 2 u 3 tad-deċiżjoni kkontestata);
               
            
                  —
               
               
                  sussidjarjament, tannulla l-Artikoli 2 u 3 tad-deċiżjoni kkontestata sa fejn dawn jeħtieġu li r-Renju Unit jirkupra l-allegata għajnuna mill-Istat mingħand ir-rikorrenti; u
               
            
                  —
               
               
                  f’kull każ, tordna lill-Kummissjoni tbati l-ispejjeż sostnuti mir-rikorrenti f’dawn il-proċeduri.
               
            
         Motivi u argumenti prinċipali
      
      Insostenn tar-rikors tagħha, ir-rikorrenti tinvoka disa’ motivi.
      
                  1.
               
               
                  L-ewwel motiv, li jallega li l-Kummissjoni fehmet ħażin il-kuntest, l-iskop u kif joperaw ir-regoli ta’ korporazzjoni tar-Renju Unit ikkontrollata minn barra l-pajjiż (iktar ’il quddiem “CFC”), fir-rigward tat-trattament ta’ profitti finanzjarji mhux kummerċjali. Il-konklużjonijiet tal-Kummissjoni fid-deċiżjoni kkontestata huma bbażati fuq żbalji manifesti kumulattivi. B’mod partikolari, il-Kummissjoni wettqet żbalji manifesti fir-rigward tal-għarfien tagħha dwar is-sistema tat-taxxi ġenerali tar-Renju Unit, tal-għarfien tagħha tal-għanijiet tas-sistema taċ-CFC, tal-iskop speċifiku tal-Eżenzjoni mill-Finanzjament tal-Gruppi u fid-definizzjoni ta’ relazzjonijiet ta’ self kwalifikanti.
               
            
                  2.
               
               
                  It-tieni motiv, li jallega li l-Kummissjoni tikkunsidra b’mod żbaljat lill-Eżenzjoni mill-Finanzjament tal-Gruppi bħala eżenzjoni mit-taxxa u b’hekk bħala benefiċċju. Fir-rigward ta’ profitti finanzjarji mhux kummerċjali, l-Eżenzjoni mill-Finanzjament tal-Gruppi tirrappreżenta dispożizzjoni li timponi taxxa u parti mid-definizzjoni tal-limiti tar-regoli CFC, mhux vantaġġ selettiv. Il-Kummissjoni ma pprovdiet ebda analiżi kwantitattiva biex turi li dan huwa benefiċċju u, fin-nuqqas ta’ provi konvinċenti li l-miżura inkwistjoni tirriżulta f’benefiċċju, id-deċiżjoni kkontestata hija invalida.
               
            
                  3.
               
               
                  It-tielet motiv, li jallega li l-Kummissjoni ma identifikatx tajjeb is-sistema ta’ referenza għall-evalwazzjoni tal-effetti tar-regoli CFC u identifikat ħażin ir-regoli CFC bħala grupp ta’ regoli distint mis-sistema ġenerali tat-taxxa fuq il-kumpanniji tar-Renju Unit. Il-Kummissjoni ma fehmitx korrettement l-għan tar-regoli CFC u naqset milli tikkunsidra l-marġni ta’ diskrezzjoni tar-Renju Unit.
               
            
                  4.
               
               
                  Ir-raba’ motiv, li jallega li l-Kummissjoni wettqet żbalji manifesti fl-evalwazzjoni tagħha tal-għajnuna mill-Istat, u applikat it-testijiet żbaljati meta qieset il-kwistjoni tal-paragunabbiltà. Il-Kummissjoni naqset milli tirrikonoxxi l-livell differenti ta’ riskju għall-bażi ta’ taxxa tar-Renju Unit bħala bejn is-self lil entità fil-forma ta’ grupp li hija taxxabbli fir-Renju Unit u s-self lil entità fil-forma ta’ grupp li ma hijiex taxxabbli fir-Renju Unit, u kkonkludiet irrazzjonalment li s-self bejn il-gruppi huwa paragunabbli ma’ self bejn terzi.
               
            
                  5.
               
               
                  Il-ħames motiv, li jallega li, anki jekk jitqies li l-miżuri CFC inkwistjoni kienu prima facie jikkostitwixxu għajnuna fis-sens tal-Artikolu 107(1) TFUE, id-deċiżjoni kkontestata kkonkludiet b’mod żbaljat li ma kien hemm ebda ġustifikazzjoni li setgħet tapplika biex tiġi difiża l-kompatibbiltà tal-miżuri inkwistjoni mar-regoli tal-għajnuna mill-Istat tal-Unjoni. Barra minn hekk, id-deċiżjoni kkontestata hija irrazzjonali u inkonsistenti, peress li l-Kummissjoni aċċettat korrettament li l-Kapitolu 9 tal-Parti 9A tat-Taxation (International and Other Provisions) Act 2010 huwa ġġustifikat f’każijiet fejn l-unika raġuni biex tiġi applikata imposta CFC taħt il-kontrofattwali tal-Kapitolu 5 tal-imsemmija Parti 9A tkun it-test tal-“kapital konness tar-Renju Unit”, fuq il-bażi li dak it-test jista’ jkun eċċessivament diffiċli li jiġi operat fil-prattika, iżda fl-istess ħin, u mingħajr ma pprovdiet raġuni xierqa, il-Kummissjoni ssostni li l-imsemmi Kapitolu 9 ma jkun qatt iġġustifikat f’każijiet fejn it-test tal-funzjonijiet tal-persuni sinifikanti jikkawża li tiġi applikata imposta CFC taħt l-imsemmi Kapitolu 5. Fil-fatt, it-test tal-funzjonijiet tal-persuni sinifikanti huwa eċċessivament diffiċli li jiġi applikat fil-prattika, b’mod li l-Kummissjoni kellha tiddikjara li l-imsemmi Kapitolu 9 kien iġġustifikat fil-kuntest ta’ dak it-test ukoll u, b’hekk, kellha tikkonkludi li ma hemmx għajnuna mill-Istat.
               
            
                  6.
               
               
                  Is-sitt motiv, li jallega li, jekk tiġi kkonfermata d-deċiżjoni kkontestata, l-infurzar tagħha permezz tal-irkupru tal-allegata għajnuna mill-Istat mingħand ir-rikorrenti jkun jikser il-prinċipji fundamentali tal-liġi tal-Unjoni, inklużi l-libertà ta’ stabbiliment u l-libertà ta’ provvista ta’ servizzi, u jinnota li, fil-każ tar-rikorrenti, iċ-CFC inkwistjoni jinsabu fi Stati Membri oħra.
               
            
                  7.
               
               
                  Is-seba’ motiv, li jallega li l-ordni ta’ rkupru li jirriżulta mid-deċiżjoni kkontestata huwa infondat u jmur kontra l-prinċipji fundamentali tal-Unjoni.
               
            
                  8.
               
               
                  It-tmien motiv, li jallega li l-Kummissjoni naqset milli tagħti raġunijiet xierqa għal elementi kritiċi fid-deċiżjoni kkontestata, bħall-konklużjoni li l-imposta CFC taħt l-imsemmi Kapitolu 5 tista’ tiġi applikata billi jintuża t-test tal-funzjonijiet tal-persuni sinifikanti mingħajr diffikultà jew oneru sproporzjonat.
               
            
                  9.
               
               
                  Id-disa’ motiv, li jallega li d-deċiżjoni kkontestata tikser ukoll il-prinċipju ta’ amministrazzjoni tajba, li jeżiġi li l-Kummissjoni tippermetti trasparenza u prevedibbiltà fil-proċeduri amministrattivi tagħha u tagħti d-deċiżjonijiet tagħha fi żmien raġjonevoli. Ma huwiex raġjonevoli li l-Kummissjoni tieħu iktar minn erba’ snin biex tadotta d-deċiżjoni tagħha li tiftah l-investigazzjoni fil-każ preżenti u li tagħti deċiżjoni iktar minn sitt snin wara li daħlet fis-seħħ il-miżura kkontestata.